FI Euroopan unionin virallinen lehti L 87/142

KOMISSION DELEGOITU ASETUS (EU) 2017/572,

annettu 2 päivänä kesäkuuta 2016,

Euroopan parlamentin ja neuvoston asetuksen (EU) N:o 600/2014 täydentämisestä kauppaa edeltävien ja kaupan jälkeisten tietojen tarjoamista ja tietojen jaottelun tasoa koskevilla teknisillä sääntelystandardeilla

(ETA:n kannalta merkityksellinen teksti)

EUROOPAN KOMISSIO, joka

ottaa huomioon Euroopan unionin toiminnasta tehdyn sopimuksen,

ottaa huomioon rahoitusvälineiden markkinoista sekä asetuksen (EU) N:o 648/2012 muuttamisesta 15 päivänä 2014 annetun Euroopan parlamentin ja neuvoston asetuksen (EU) N:o 600/2014 (1) ja erityisesti sen 12 artiklan 2 kohdan kolmannen alakohdan,

sekä katsoo seuraavaa:

(1) Jotta voidaan alentaa markkinaosapuolille tietojen hankinnasta aiheutuvia kustannuksia, asetuksessa (EU) N:o 600/2014 säädetään, että avoimuusvaatimusten mukaiset kauppaa edeltävät ja kaupan jälkeiset tiedot olisi asetettava yleisön saataville eriytetyssä muodossa. On tarpeen täsmentää sen jaottelun tasoa, jolla kauppapaikkojen olisi tarjottava tietoja. Muilta sidosryhmiltä tietojen kysynnästä saatu näyttö osoittaa, että kauppapaikkaa ylläpitävien markkinoiden ylläpitäjien ja sijoituspalveluyritysten olisi jaoteltava tiedot seuraavien jaotteluperusteiden mukaan: omaisuuserien luokka, liikkeeseenlaskumaa, rahoitusvälineen kaupankäyntivaluutta ja tulevatko tiedot säännöllisistä päivittäisistä huutokaupoista vai jatkuvasta kaupankäynnistä.

(2) Sen varmistamiseksi, että kauppaa edeltävät ja kaupan jälkeiset asianmukaisesti tarjotut tiedot vastaavat markkinaosapuolilta tulevaa kysyntää, kauppapaikkaa ylläpitävien markkinoiden ylläpitäjien ja sijoituspalveluyritysten olisi tarjottava jaotteluperusteet miten tahansa yhdistelyinä kohtuullisin kaupallisin ehdoin.

(3) Eräiden rahoitusvälineiden, kuten johdannaisten, osalta ei ole aina mahdollista määrittää yksiselitteisesti tiettyä omaisuuseräluokkaa, johon kyseinen rahoitusväline kuuluu, koska omaisuuserien luokan määrittely riippuu siitä, mitä rahoitusinstrumenttien ominaisuuksia pidetään määräävinä. Vastaavasti ei aina ehkä ole mahdollista varmasti määrittää, mitkä muut perusteet tietyn tyyppinen tieto täyttää. Sen varmistamiseksi, että tietystä kauppapaikasta tietoja ostavat markkinaosapuolet saavat yhtenäisen tietopaketin, on tarpeen edellyttää, että kauppapaikkaa ylläpitävät markkinoiden ylläpitäjät ja sijoituspalveluyritykset määrittävät sellaisissa tapauksissa, joissa perusteita ei voida soveltaa yksiselitteisesti, mitkä jaotteluperusteet rahoitusinstrumenttien tai tietojen tyypin olisi täytettävä.

(4) Johdonmukaisuuden vuoksi ja rahoitusmarkkinoiden sujuvan toiminnan varmistamiseksi on tarpeen, että tässä asetuksessa annettuja säännöksiä ja asetuksen (EU) N:o 600/2014 säännöksiä sovelletaan samasta päivämäärästä lähtien.

(5) Tämä asetus perustuu teknisten sääntelystandardien luonnoksiin, jotka Euroopan arvopaperimarkkinaviranomainen, jäljempänä ’EAMV’, on toimittanut komissiolle.

(6) EAMV on järjestänyt avoimia julkisia kuulemisia tämän asetuksen perustana olevista teknisten sääntelystandardien luonnoksista, analysoinut niihin mahdollisesti liittyviä kustannuksia ja hyötyjä sekä pyytänyt lausunnon Euroopan parlamentin ja neuvoston asetuksen (EU) N:o 1095/2010 (2) 37 artiklalla perustetulta arvopaperimarkkina-alan osallisryhmältä,

ON HYVÄKSYNYT TÄMÄN ASETUKSEN:

1 artikla

Avoimuusvaatimusten mukaisten kauppaa edeltävien ja kaupan jälkeisten tietojen tarjoaminen

1. Kauppapaikkaa ylläpitävän markkinoiden ylläpitäjän tai sijoituspalveluyrityksen on pyynnöstä asetettava asetuksen (EU) N:o 600/2014 3 ja 4 artiklan sekä 6–11 artiklan mukaisesti julkistettavat tiedot saataville siten, että avoimuusvaatimusten mukaiset kauppaa edeltävät ja kaupan jälkeiset tiedot on jaoteltu seuraavien perusteiden mukaisesti:

a) omaisuuserien luokan luonne: i) osakkeet; ii) asetuksen (EU) N:o 600/2014 3 artiklassa tarkoitetut talletustodistukset, pörssilistatut rahastot, todistukset ja muut samankaltaiset rahoitusvälineet; iii) joukkovelkakirjalainat ja strukturoidut rahoitustuotteet; iv) päästöoikeudet; v) johdannaiset;

b) osakkeiden ja valtionlainan liikkeeseenlaskumaa;

c) valuutta, jolla rahoitusvälineellä käydään kauppaa;

d) onko kyse säännöllisistä päivittäisistä huutokaupoista vai jatkuvasta kaupankäynnistä.

2. Edellä 1 kohdan a alakohdan v alakohdassa tarkoitetut johdannaiset on jaoteltava seuraavien perusteiden mukaisesti:

a) osakejohdannaiset;

b) korkojohdannaiset;

c) luottojohdannaiset;

d) valuuttajohdannaiset;

e) hyödyke- ja päästöoikeusjohdannaiset;

f) muut johdannaiset.

3. Kauppapaikkaa ylläpitävän markkinoiden ylläpitäjän tai sijoituspalveluyrityksen on määritettävä, mitkä perusteet rahoitusvälineiden tai tietojen tyypin on täytettävä, jos 1 tai 2 kohdassa tarkoitettuja jaotteluperusteita ei voida soveltaa yksiselitteisesti.

4. Kauppapaikkaa ylläpitävän markkinoiden ylläpitäjän tai sijoituspalveluyrityksen on pyynnöstä sovellettava 1 ja 2 kohdassa tarkoitettuja jaotteluperusteita minä tahansa yhdistelmänä.

5. Sen lisäksi, että kauppapaikkaa ylläpitävä markkinoiden ylläpitäjä tai sijoituspalveluyritys tarjoaa tietoja 1 ja 2 kohdan mukaisesti, markkinoiden ylläpitäjä tai sijoituspalveluyritys voi tarjota tietoja yhdisteltyinä.

2 artikla

Voimaantulo ja soveltaminen

Tämä asetus tulee voimaan kahdentenakymmenentenä päivänä sen jälkeen, kun se on julkaistu Euroopan unionin virallisessa lehdessä.

Sitä sovelletaan asetuksen (EU) N:o 600/2014 55 artiklan toisessa kohdassa tarkoitetusta päivästä.

Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa. Tehty Brysselissä 2 päivänä kesäkuuta 2016. Komission puolesta Puheenjohtaja Jean-Claude JUNCKER

(1) EUVL L 173, 12.6.2014, s. 84.

(2) Euroopan parlamentin ja neuvoston asetus (EU) N:o 1095/2010, annettu 24 päivänä marraskuuta 2010, Euroopan valvontaviranomaisen (Euroopan arvopaperimarkkinaviranomainen) perustamisesta sekä päätöksen N:o 716/2009/EY muuttamisesta ja komission päätöksen 2009/77/EY kumoamisesta (EUVL L 331, 15.12.2010, s. 84).